Κουσκούς με αγγούρι, άνηθο, καπνιστό σολομό και σάλτσα γιαουρτιού
Ελαφρύ, θρεπτικό και πανεύκολο γεύμα με κουσκούς, αγγούρι, καπνιστό σολομό και σάλτσα γιαουρτιού.
300 γρ. κουσκούς (το δημητριακό, όχι το ζυμαρικό - το βρίσκουμε στα σούπερ μάρκετ), 2 μεγάλα αγγούρια, κατά προτίμηση βιολογικά, με τη φλούδα, καλά πλυμένα, κομμένα κατά μήκος στη μέση, ξεσποριασμένα και κομμένα σε κυβάκια, 1 ξερό κρεμμύδι, κομμένο σε ψιλά καρέ, τα φύλλα και τα τρυφερά κοτσάνια από 1 ματσάκι άνηθο, ψιλοκομμένα, τα φύλλα από 2 ματσάκια δυόσμο, ψιλοκομμένα, χυμός από 1 - 2 λεμόνια (ή όσο θέλετε), 160 ml ελαιόλαδο, 20 λεπτές φέτες καπνιστού σολομού, 200 γρ. γιαούρτι στραγγιστό, 70 γρ. γιαούρτι πρόβειο, 1 κουτ. σούπας μέλι της αρεσκείας μας, 1 κουτ. σούπας φρέσκο τζίντζερ, τριμμένο, ή 1/2 κουτ. γλυκού τζίντζερ σε σκόνη, 1 μικρή σκελίδα σκόρδου, λιωμένη, αλάτι, φρεσκοτριμμένο πιπέρι
Για το κουσκούς με αγγούρι, άνηθο, καπνιστό σολομό και σάλτσα γιαουρτιού ξεκινάμε και βάζουμε στο βραστήρα νερό να βράσει, όσο ορίζουν οι οδηγίες της συσκευασίας.Συνήθως χρειάζεται τόσο νερό όσο και ο όγκος του κουσκούς, δηλαδή, αν το κουσκούς είναι 2 φλιτζάνια, βάζουμε να βράσουν 2 φλιτζάνια νερό.Αν έχουμε έτοιμο σπιτικό ζωμό λαχανικών, τότε χρησιμοποιούμε αυτόν.Βάζουμε το κουσκούς σε ένα μεγάλο μπολ, προσθέτουμε το βραστό νερό, ανακατεύουμε και σκεπάζουμε το μπολ με διάφανη μεμβράνη.Το αφήνουμε κατά μέρος για 5 λεπτά, μέχρι το κουσκούς να απορροφήσει όλο το νερό.Βγάζουμε τη μεμβράνη και ανακατεύουμε το κουσκούς με ένα πιρούνι, για να ξεχωρίσουν οι κόκκοι του και να αφρατέψει.Αφήνουμε το κουσκούς να κρυώσει λίγο και προσθέτουμε το αγγούρι, το κρεμμύδι, τον άνηθο, το δυόσμο, το χυμό λεμονιού, το ελαιόλαδο και αλατοπίπερο και ανακατεύουμε καλά με δύο κουτάλες.Βάζουμε στο μπλέντερ τα δύο είδη γιαουρτιού, το μέλι, το σκόρδο, το τζίντζερ, αλάτι και πιπέρι και τα χτυπάμε για να γίνουν λείος πολτός. Αν θέλουμε, περνάμε τον πολτό από ψιλό σουρωτήρι- σήτα για να αποκτήσει εντελώς βελούδινη, φίνα υφή.Μοιράζουμε το κουσκούς στα πιάτα και βάζουμε σε κάθε πιάτο από 5 φέτες σολομό. Περιχύνουμε το σολομό με τη σάλτσα γιαουρτιού ή τη βάζουμε σε μπολ για να παίρνει ο καθένας στο πιάτο του όση θέλει και σερβίρουμε.
Γιαούρτι,Κους κους,Σολομός